WADA støtter Armstrong-rapporten
WADA har rett til å anke Det amerikanske antidopingbyråets (USADA) dom, men ga fredag beskjed om at det ikke er aktuelt. Heller ikke overskridelsen av foreldelsesparagrafen (åtte år) ble reagert mot fra WADAs side. Forrige måned konkluderte også Det internasjonale sykkelforbundet (UCI) med at rapporten er vanntett. Elleve tidligere lagkamerater av Lance Armstrong sto i rapporten fram som vitner og innrømmet både selv å ha misbrukt doping samt en systematisk dopingkultur i det tidligere US Postal Service-laget. Forrige tirsdag innrømmet også nordmannen Steffen Kjærgaard at han tok del i dopingjukset i laget på begynnelsen av 2000-tallet. Armstrong, som fortsatt nekter for å ha gjort noe ulovlig, er fratatt seirene i Tour de France samtlige år mellom 1999 og 2005.
Verdens antidopingbyrå (WADA) akter ikke å anke avgjørelsen om å frata tidligere sykkelstjerne Lance Armstrong (41) sju Tour de France-titler og utestenge amerikaneren fra idretten på livstid.